text: Kriminaliteten er halveret i udsat boligområde
  12 februar 2016 kl. 10.37
  Kriminaliteten er faldet markant på Søndermarksvej i Fredericia, som er blevet fjernet fra ghettolisten.
  Da årets ghettoliste i december 2015 blev offentliggjort, så var det uden Søndermarksvej i Fredericia på listen. Og en af forklaringerne skal findes i kriminaliteten i den tidligere ghetto. Kriminaliteten er nemlig faldet markant. Det viser nye tal fra Rigspolitiet.
  I 2014 var der 84,9 anmeldelser til politiet pr. 1000 indbyggere, mens tallet i 2015 var halveret til 42 anmeldelser pr. 1000 indbyggere.
  Også i ghettoen Skovparken i Kolding er kriminaliteten faldet i perioden fra 2014 til 2015. Til gengæld har udviklingen ikke været lige så positiv i Finlandsparken i Vejle og Korskærparken i Fredericia. Begge steder har der været flere kriminalitetsanmeldelser i 2015 end i 2014.
  